I det forgangne år blev der gjort mange flotte arkæologiske fund i Nordjylland. Nu har arkæologer fra Nordjyske Museer nomineret seks af dem til årets fund.

En romersk medaljon, en gammel mølle eller en voldgrav fra middelalderen. De er blandt de arkæologiske fund, nordjyderne kan stemme på til årets fund 2021 i Nordjylland på Nordjyske Museers hjemmeside. -	Vi har gjort det for at lave en sjov begivenhed, fortæller Torben Birk Sarauw, der er museumsinspektør hos Nordjyske Museer. -	Oprindeligt startede det som en intern joke, hvor arkæologerne stemte om årets fund, og nogle arkæologer stemte jo konsekvent på deres egne genstande. Seks fund nomineret Blandt de nominerede fund er også en 6000 år gammel stenalderhøj og et drikkeglas, der er 1700 år gammelt, som blev fundet på en jernaldergravplads ved Vaarst i Himmerland. -	For det første er det jo fuldstændig unikt, at vi kan finde et glas, der er så ekstremt velbevaret, siger Torben Birk Sarauw. -	Det er også fascinerende at tænke på den historie, glasset har haft. Det er kommet til Danmark fra det nuværende Ukraine. Der er hele to nominerede genstande fra jernaldergravpladsen i år. Udover drikkeglasset er der en guldmedaljon, som er lavet mellem år 330 og 337 efter Kristus fødsel. -	Den stammer nede fra det romerske område, og vi kan sågar se kejserens navn, Konstantin den Store, fortæller Torben Birk Sarauw. Museumsdirektørens favorit Selvom museumsdirektøren synes, at alle de flotte fund er fantastiske, så har han alligevel selv en favorit blandt de nominerede objekter. -	Jeg synes, det er lige så interessant med nogle af de store anlæg, vi også har fundet, siger Torben Birk Sarauw -	Et af de absolut største anlæg, vi fandt sidste år, er en 6000 år gammel langhøj nede ved Blenstrup. På Nordjyske Museers hjemmeside kan man læse meget mere om de nominerede fund, og det er også der, man kan afgive sin stemme på årets arkæologiske fund 2021.